SKRIFTLIG FORESPØRGSEL E-1378/01

af Daniel Varela Suanzes-Carpegna (PPE-DE) til Kommissionen

(7. maj 2001)

Om: Regionale fiskeriorganisationer

I sit svar på min forespørgsel E-0025/01(1) erkender Kommissionen, at den savner menneskelige ressourcer til at overholde sine forpligtelser inden for den eksterne fiskeripolitik, nærmere bestemt når den skal repræsentere og forsvare EU's interesser i de internationale fiskeriorganisationer som f.eks. ICCAT fyldestgørende.

Da det forholder sig således og i betragtning af den afgørende rolle, som de regionale fiskeriorganisationer spiller for fremtidens fælles fiskeripolitik, anser Kommissionen det da ikke for nødvendigt at styrke de tekniske og menneskelige ressourcer til forsvaret af EU's interesser på fiskeriområdet i de regionale fiskeriorganisationer?

I betragtning af vigtigheden og den betydelige økonomiske værdi af de stærkt vandrende arter, navnlig tun og beslægtede arter, og at de regionale fiskeriorganisationer derfor forvalter disse, anser Kommissionen det da ikke for nødvendigt, at der i dens generaldirektorat for fiskeri oprettes en særlig enhed for de stærkt vandrende arter? Mener Kommissionen ikke, at der med en sådan enhed kunne gennemføres en enorm styrkelse af EU's interesser i de pågældende regionale fiskeriorganisationer og ved forhandlingerne om bilaterale tunaftaler, hvor fiskeriorganisationernes bestemmelser finder anvendelse, hvis der blev etableret en fast enhed bestående af tjenestemænd med særligt kendskab til området, hvad der ville gøre Kommissionens indsats på dette område mere homogent og kontinuerligt?

(1) EFT C 235 E af 21.8.2001, s. 93.

Svar afgivet på Kommissionens vegne af Franz Fischler

(26. juni 2001)

Kommissionen har tidligere flere gange anført, at den multilaterale forvaltning af højsøfiskeri er af stor betydning for den fremtidige fælles fiskeripolitik.

Denne stigende og komplekse inddragelse af de regionale fiskeriorganisationer forudsætter en lignende inddragelse af Kommissionen på grund af Fællesskabets enekompetence på området.

I denne forbindelse blev disse regionale fiskeriorganisationers henstillinger efterkommet i prioritetsorden, hvorved der lægges hovedvægt på tekniske foranstaltninger og kontrolforanstaltninger vedrørende bestandene af stærkt vandrende arter.

Med hensyn til de menneskelige ressourcer, der er afsat til de regionale fiskeriorganisationer, var Kommissionen under hensyntagen til de disponible menneskelige ressourcer på det seneste møde i Den Internationale Kommission for Bevarelse af Tunfiskebestanden i Atlanterhavet (ICCAT) repræsenteret ved seks tjenestemænd, der under ofte vanskelige forhold og ved store personlige anstrengelser førte de forskellige forhandlinger til ende. Ved de andre møder i de regionale fiskeriorganisationer er Kommissionen også til stede og deltager, så vidt de disponible tjenestemænd tillader det, i de stående komitéers, arbejdsgruppers og plenarmøders arbejde.

En enkelt enhed følger således undtagen nogle organisationer for det nordøstlige Atlanterhav fra nu af samtlige regionale fiskeriorganisationer og sikrer således den nødvendige homogenitet og kontinuitet i Kommissionens aktion i disse internationale fora. Den nye organisering af generaldirektoratet for fiskeri skal i øvrigt gøre det muligt for det mere effektivt at imødekomme nye anmodninger og også mere effektivt og konsekvent behandle emner såsom dem, som det ærede medlem omtaler.